مہدی حسن

ہندوستان دی تقسیم ویلھے وݙے وݙے انقلاب آئے ۔سکھیں مسلمانیں نال وݙے ظلم کیتے تے کئی مسلمان خاندان گاجر مولی آلی کار کپیے ڳئے تے وت رت دے دریا جاڳ تے پاکستان پُڄے ، ایویں ہک خاندان چیچہ وطنی تے بعد وچ سرائیکی وسیب دی وستی شیدانی ( ضلع رحیم یارخان ) آیا ۔ شیدانی وچ بگن میاں کوریجہ دی کچاری لڳدی ہئی، کچاری وچ پناہ گیر نینگر سُر نال ٻول سݨائے تاں واہ واہ تھی ڳئی ۔ بگن میاں اونکوں اپݨے کول ڈرائیور رکھ گھدا۔ کجھ عرصہ بعد بگن میاں دا اپݨا ڈرائیور تیار تھی ڳیا تاں بگن میاں اونکوں اپݨے کول ڈرائیور رکھ گھدا ۔ نینگر خاندان توں وچھڑ ڳیا ، پردیس تے جاگیرداری نظام دے حبس زدہ ماحول وچ حیاتی دی جھٹ لنگھیندا ریہا ۔ مونجھ اونکوں اندر ای اندر کھمدی رہ ڳئی ،کلہی جاہ ٻہہ تے اپݨی غریبی دے ݙکھ دے ڳاوݨ ڳمدا وی ہا تے روندا وی ہا ۔ ہک ݙیہاڑے خوشامتی تے چغل خور درباری لوکیں چغلیاں کھا تے اونکوں بگن میاں دے پُتر کالے میاں توں ݙاڈھا مروایا ۔او شخص رت وہیندا لیاقت پور دے ٻئے قصبے کنڈانیں ہک کلکتی تے نوکری ونڄ کیتی ، اِتھوں نوکری چھوڑ تے ریڈیو لہور چلیا ڳیا ۔ ریڈیو توں فیض احمد فیض دی غزل ’’ گلو ں میں رنگ بھرے باد نو بہار چلے ‘‘ ڳائی تاں غزل دیاں دھماں پئے ڳیاں ۔ شیدانی دے صاحبیں انہاندے تھُک جھپ درباری لوکیں وچ کھس بُس تھیوݨ پئے ڳئی جو ’’ ووئے اے اوہو مہدی حسن تاں نی جیکوں کُٹیا تے بے عزتا کر تے کڈھیا ہاسے ‘‘ ۔ کجھ عرصہ بعد صدر ایوب خان دے حکم تے رحیم یارخان اچ نمائش تھئی تھئی تاں نمائش اچ ہوکا ݙتا ڳیا جو ’’گلوں میں رنگ بھرے ‘‘ ڳاوݨ والا مہدی حسن وی آؤسے ۔ موسیقی والے ݙینھ لوکیں دا سمندر ٹھاٹھاں پیار مریندا ہا ۔ شیدانی دے درباری وی ڳئے جو ’’ ݙیکھوں تاں سہی مہدی حسن اوہو تاں نی‘‘۔  مہدی حسن دی آمد دا اعلان کیتا ڳیا ، لوکیں دا اتنا رش ہا جو او کویلی والی کار وی وِتھ نہ چا سڳدا ہا ، لوک ݙیکھݨ کیتے کندھیاں تے وݨیں چڑھ ڳن ، کوئی ہتھ چمیندا پے تے کوئی منہ تے مونڈھا ، او شخص آ بیٹھے تے سٹیج سیکرٹری آکھئے جو اے ہن اساݙے عظیم فنکار مہدی حسن ۔ جنہاندے بارے لتا منگیشگر آکھئے جو ’’ مہدی حسن دے منہ وچوں بھگوان الیندے ‘‘ ۔ ݙوجھے پاسے شیدانی دے دربارئیں جو ݙٹھے اپݨے ݙوہیں ہتھیں دے چنبیں کھول تے منہ تے ماریے تے آکھیونے ’’ بھڄو ووے اے تاں اوہو مہدی حسن اے جیندے نال اساں ظلم کریندے ہاسے ‘‘ ۔ دنیا دا عظیم مہدی حسن سرائیکی وسیب وچ رہ ڳیا۔ سرائیکی فر فر الیندا ہا پر افسوس جو جاگیردارنہ سماج دی وجہ توں سرائیکی توں تریہہ ڳیا تے سرائیکی وچ ڳاوݨ نہ ڳا سڳیا ، میں سمجھدا جو اے اتنی بے نصیبی ہے جینکوں اساںلوظاں اچ بیان نی کر سڳدے ۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء